b'\n_START_ARTICLE_\nMali gad\n_START_SECTION_\nTelesne zna\xc4\x8dilnosti\n_START_PARAGRAPH_\nOdrasle ka\xc4\x8de te vrste dose\xc5\xbeejo v dol\xc5\xbeino med 40 in 50\xc2\xa0cm, na\xc5\xa1li pa so tudi \xc5\xbee primerke dolge med 63 in 80\xc2\xa0cm. Samice so, kot je to pri ka\xc4\x8dah pogosto, ve\xc4\x8dje od samcev. Mali gad je najmanj\xc5\xa1a vrsta evropskih gadov. Ima kratko in \xc4\x8dokato telo ter majhno sr\xc4\x8dasto oblikovano glavo, ki ima na temenu ve\xc4\x8d velikih lusk. Na hrbtu so luske razporejene v 19 vrst, med re\xc5\xbeami pa je pogosto videti temno ko\xc5\xbeo. Osnovna barva malega gada je siva ali oker, po hrbtu pa poteka zna\xc4\x8dilna \xc4\x8drno obrobljena temno rjava cikcakasta proga.\n_START_SECTION_\nRaz\xc5\xa1irjenost\n_START_PARAGRAPH_\nMali gad je raz\xc5\xa1irjen od ju\xc5\xbene Francije pa vse do Kitajske. Doslej ni priznana nobena podvrsta. V Sloveniji mali gad ni raz\xc5\xa1irjen.'